CELEX: 32021R0656
Language: bg
Date: 2021-04-21 00:00:00
Title: Регламент за изпълнение (ЕС) 2021/656 на Комисията от 21 април 2021 година за вписване на наименование в регистъра на храните с традиционно специфичен характер („Slovenska potica“ (ХТСХ))

22.4.2021   
               
               
                  BG
               
               
                  Официален вестник на Европейския съюз
               
               
                  L 137/12
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/656 НА КОМИСИЯТА
         от 21 април 2021 година
         за вписване на наименование в регистъра на храните с традиционно специфичен характер („Slovenska potica“ (ХТСХ))
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 3, буква а) от него,
         като има предвид, че:
         
                     (1)
                  
                  
                     В съответствие с член 50, параграф 2, буква б) от Регламент (ЕС) № 1151/2012 в Официален вестник на Европейския съюз (2) беше публикувано представено от Словения заявление за регистриране на наименованието „Slovenska potica“ като храна с традиционно специфичен характер (ХТСХ).
                  
               
                     (2)
                  
                  
                     На 29 юни 2020 г. Комисията получи уведомление за възражение и съответното мотивирано възражение от Австрия. На 3 юли 2020 г. Комисията препрати на Словения уведомлението за възражение и мотивираното възражение, представени от Австрия.
                  
               
                     (3)
                  
                  
                     Комисията разгледа представеното от Австрия възражение и установи, че то е допустимо. Във възражението се посочва, че в Австрия наименованието „Potize“/„Putize“ все още се използва за сходни продукти, произведени в същата държава, и че това използване е законно и е признато от поколения насам. В него също така се заявява, че производството на „Potize“/„Putize“ е от голямо икономическо значение в Австрия, особено за дружествата със седалище в южната част на държавата, които произвеждат този продукт. Съответно австрийската страна е на мнение, че запазването на наименованието единствено за означените с него продукти, произведени в Словения (съгласно словенските традиции), трябва да бъде отказано. При всички положения Австрия счита за необходимо да се запази възможността за съответното производство и за използването на наименованието „Potize“ или „Putize“, което е познато от много години в тази държава и обозначава продукт, произведен в съответствие с нейните традиции. Във възражението най-общо се посочва, че предложеното за регистриране наименование е законно, известно и икономически значимо за сходни селскостопански продукти или храни в съответствие с член 21, параграф 1, буква б) от Регламент (ЕС) № 1151/2012.
                  
               
                     (4)
                  
                  
                     С писмо от 28 юли 2020 г. Комисията прикани заинтересованите страни да проведат необходимите консултации, за да постигнат съгласие в съответствие със своите вътрешни процедури.
                  
               
                     (5)
                  
                  
                     Словения и Австрия постигнаха съгласие, за което Комисията беше уведомена на 5 октомври 2020 г., в рамките на предвидения срок.
                  
               
                     (6)
                  
                  
                     Словения и Австрия се съгласиха, че използването на наименованията „Potize“ и „Putize“ не представлява злоупотреба, имитация или пресъздаване на наименованието „Slovenska potica“ като храна с традиционно специфичен характер (ХТСХ).
                  
               
                     (7)
                  
                  
                     Двете държави също така се съгласиха, че както „Slovenska potica“, така и „Potize“ и „Putize“ са законосъобразни наименования. Словенската страна потвърди, че регистрирането на наименованието „Slovenska potica“ като храна с традиционно специфичен характер (ХТСХ) няма да засегне правото на австрийските производители да използват понятията „Potize“ и „Putize“. Австрийските производители обаче нямат право да включват в опаковките елементи, отнасящи се до Словения — например знамена, цветове и т.н.
                  
               
                     (8)
                  
                  
                     От споразумението може да се заключи, че Словения признава правото на австрийските производители да продължат да използват наименованията „Potize“ и „Putize“ и че съответно липсва намерение да се осигури закрила за понятието „Potica“, включено в съставното наименование „Slovenska potica“, за което се иска закрила. Поради това следва да се осигури закрила за наименованието „Slovenska potica“ в неговата цялост и да се разреши понятието „Potica“ да продължи да се използва на територията на Съюза за продукти, които не отговарят на продуктовата спецификация на „Slovenska potica“, при условие че се спазват принципите и правилата, приложими в правния ред на Съюза.
                  
               
                     (9)
                  
                  
                     Споразумението между Словения и Австрия не налага изменение на продуктовата спецификация, публикувана в съответствие с член 50, параграф 2 от Регламент (ЕС) № 1151/2012.
                  
               
                     (10)
                  
                  
                     Съответно наименованието „Slovenska potica“ следва да бъде вписано в регистъра на храните с традиционно специфичен характер (ХТСХ),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регистрира се наименованието „Slovenska potica“ (ХТСХ).
            Наименованието, посочено в първата алинея, се използва за обозначаване на продукт от клас 2.3 — „Хляб, хлебни изделия, сладкарски и захарни изделия, бисквити и други печива“, от приложение XI към Регламент за изпълнение (ЕС) № 668/2014 на Комисията (3).
         
         
            Член 2
            Наименованието „Potica“ може да продължи да се използва на територията на Съюза за продукти, които не отговарят на продуктовата спецификация на „Slovenska potica“, при условие че се спазват принципите и правилата, приложими в правния ред на Съюза.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 21 април 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 343, 14.12.2012 г., стр. 1.
         
            (2)  ОВ C 110, 2.4.2020 г., стр. 12.
         
            (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).